Centurion-tiener gevindCaru-Mari Coetzee. Die 14-jarige meisie van Centurion wat Vrydagaand uit haar ouerhuis in Rooihuiskraal verdwyn het, is Sondag gevind. ŉ Grootskaalse soektog is Saterdag na Caru-Mari Coetzee van stapel gestuur. Herman, Caru-Mari se pa, het Sondagmiddag aan Maroela Media bevestig dat sy dogter gevind is. “Ons het haar nou net opgelaai. Sy is veilig. Sy is by ons in die motor.” Herman het gesê hy sal later meer besonderhede aan Maroela Media verskaf. (Lees die opvolgberig hier.) Herman het vroeër gesê sy dogter het omstreeks 12:00 ŉ vriendin gekontak. “Ons weet darem nou sy is oukei. Die polisie is betrokke en gaan haar nou probeer opspoor.” Maroela Media het vroeër berig dat Herman, sy vrou Linda en Caru-Mari Vrydagaand tuis was en televisie gekyk het. “Caru-Mari het so 21:20 gesê sy gaan nou slaap. Ek en my vrou is so 23:15 bed toe en het gesien Caru-Mari is nie in haar kamer nie.” Die gemeenskap van Centurion, tesame met verskeie gemeenskappolisiëringsforums en ander organisasies, het ŉ grootskaalse soektog na Caru-Mari van stapel gestuur nadat die nuus oor haar verdwyning op die Facebook-groep People who live in Centurion gedeel is. Die groep het meer as 27 000 lede.